## Ivace+i Internacional celebra una missió de prospecció en l’ecosistema mamprenedor de Nova York i Boston

*** Sis *start-ups* de la Comunitat Valenciana han desenrotllat una completa agenda de treball amb acceleradores i connectors de negoci**

Ivace+i Internacional, dependent de la Conselleria d’Innovació, Indústria, Comerç i Turisme que dirigix Marián Cano, ha celebrat, esta setmana, una missió de prospecció en l’ecosistema mamprenedor de Nova York i Boston.

La directora general de Mamprenedoria i Internacionalització, Ester Olivas, ha explicat que en esta acció han participat sis *start-ups* interessades a identificar facilitadors i connectors de negoci en ecosistemes que són referents a escala mundial, així com conéixer les regles d’implantació en un mercat estratègic per a les nostres empreses.

Esta acció forma part de les missions que ha portat a cap Ivace+i Internacional en contacte amb l’ecosistema mamprenedor de la Comunitat Valenciana i amb l’objectiu de facilitar la seua internacionalització.

La delegació d’Ivace+i Internacional a Nova York ha organitzat l’agenda d’esta missió amb l’objectiu que les empreses emergents coneguen de primera mà les oportunitats del mercat nord-americà, així com els programes d’acceleració i incubació de les àrees visitades.

A més, i mitjançant una sèrie de trobades concertades, “perseguim que les *start-ups* valencianes establisquen contactes amb acceleradores, institucions i empreses emergents locals”, ha afegit Olivas.

Quant a la selecció d’estos ecosistemes, Ester Olivas ha explicat que “Nova York és el segon ecosistema més important del món, per darrere de Silicon Valley, i Boston és un referent en innovació científica i tecnològica, especialment en àrees com la biotecnologia, la salut, la robòtica i la intel·ligència artificial”.

El nostre objectiu amb esta acció és “ajudar les nostres empreses a identificar tendències tecnològiques emergents i oportunitats de col·laboració, així com explorar llocs d’entrada al mercat estatunidenc”, ha explicat Olivas.

**Una agenda completa**

Les empreses participants han desenrotllat una completa agenda de treball en destinació. A Nova York han tingut l’oportunitat de reunir-se amb despatxos legals com Buhler Duggal & Henry LLP, així com amb experts en implantació als Estats Units de la mà de Tabs Inc. Founder.

A més, han mantingut una trobada amb Quay Accelerator, una acceleradora a Nova York encarregada d’impulsar *start-ups* en la seua entrada al mercat estatunidenc mitjançant programes de *softlanding*, mentories i *networking*. I s’han reunit amb representants de l’acceleradora i inversora tecnològica ERA Accelerator NYC.

“Les empreses han tingut l’oportunitat —ha explicat Olivas— de conéixer de la mà d’empresaris espanyols com ha sigut la seua experiència i quines han sigut les claus del seu èxit, una cosa molt valorada per les empreses”.

També han sigut rebuts en l’Oficina Econòmica i Comercial d’Espanya a Nova York, a on han conegut detalls de l’ecosistema empresarial i d’innovació de Nova York. A més, i de la mà de la New York City Economic Development Corporation, han sigut informats de les iniciatives, projectes i oportunitats de col·laboració per a *start-ups* internacionals.

Fecha: 18/10/2025